આપણે ત્યાં પિતા-પુત્રની વાત નીકળે એટલે દેશના સૌથી પ્રખ્યાત બાપ-બેટાની જોડી અમિતાભ અને હરિવંશરાય બચ્ચનનું જ નામ સૌથી પહેલું યાદ આવે. અમિતાભના પિતા હરિવંશરાય લબ્ધપ્રતિષ્ઠ કવિ અને આલા દરજ્જાના ચિંતક-વિચારક પણ ખરા. એટલે તેમની સાથેના અમિતાભના પ્રસંગોમાં જીવન જીવવાના બોધ ભરપૂર માત્રામાં પડ્યા હોય છે. વર્ષ ૨૦૦૮ના ૧૦ જૂનના પોતાના બ્લૉગમાં ખુદ અમિતાભ બચ્ચને આવા એક રસપ્રદ પ્રસંગની વાત કરી છે. તેમણે લખ્યું છે : ૫૦-૬૦ના દાયકાઓમાં આજના જેવી નોકરીની વિપુલ તકો નહોતી. મને પણ ગ્રૅજ્યુએશન પછી ક્યાંય નોકરી મળતી નહોતી. દિલ્હીના કૉફી-હાઉસમાં એક દિવસ અમે મિત્રો આ જ વાતની હૈયાવરાળ કાઢી રહ્યા હતા. ઉશ્કેરાયેલા એક મિત્રે જજમેન્ટ પાસ કર્યું કે આપણાં માતા-પિતાએ આપણને પેદા કર્યા છે એ જ સૌથી મોટી ભૂલ છે. બસ, એ દિવસે સાંજે હું બાબુજી પાસે ગયો અને જીવનમાં પહેલી અને છેલ્લી વાર તેમની સાથે ઊંચા અવાજે વાત કરી. મેં કહ્યું કે આપને હમેં પૈદા ક્યૂં કિયા? બાબુજીએ લખતાં-લખતાં અટકીને મારી સામે જોયું. કશું બોલ્યા નહીં. વિચારતા રહ્યા. આખરે કંટાળીને હું જતો રહ્યો. સવારે મારા પિતાએ મૉર્નિંગ વૉકમાં જતાં પહેલાં મને ઉઠાડીને મારા હાથમાં એક કાગળ પકડાવી દીધો. એમાં એક કવિતા હતી જે તેમણે રાત્રે લખેલી. કવિતા હતી ‘નયી લીક’. કવિતા કંઈક એવી હતી કે : ઝિંદગી ઔર ઝમાને કી કશ્મકશ સે ઘબરાકર મેરે બેટે મુઝસે પૂછતે હૈં, હમેં પૈદા ક્યોં કિયા થા? ઔર મેરે પાસ ઇસકા કોઈ જવાબ નહીં હૈ કિ મેરે બાપ ને ભી મુઝસે બિના પૂછે મુઝે પૈદા કિયા થા.... ઝિંદગી ઔર ઝમાને કી કશ્મકશ પહલે ભી થી, અબ ભી હૈ શાયદ ઝ્યાદા, આગે ભી હોગી, શાયદ ઔર ઝ્યાદા. તુમ્હી નયી લીક રખના, અપને બેટોં સે પૂછકર ઉન્હેં પૈદા કરના.